எத்தில் லாக்டேட்டு

எத்தில் லாக்டேட்டு (Ethyl lactate) என்பது C5H10O3 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். CH3CH(OH)CO2CH2CH3 என்ற அமைப்பு வாய்ப்பாட்டாலும் இதை அடையாளப்படுத்தலாம். லாக்டிக் அமில எத்தில் எசுத்தர் என்ற பெயராலும் இச்சேர்மத்தை அழைக்கலாம். லாக்டிக் அமிலத்தின் எத்தில் எசுத்தராக இச்சேர்மம் வகைப்படுத்தப்படுகிறது. ஒரு நிறமற்ற திரவமான இச்சேர்மம் ஒரு நாற்தொகுதி மைய எசுத்தராகும்.  இயற்கையாகப் பெறப்படுவதால், ஒற்றை ஆடியெதிர் உருவாக எளிதில் கிடைக்கிறது. எத்தில் லாக்டேட்டு பொதுவாக ஒரு கரைப்பானாகப் பயன்படுத்தப்படுகிறது. உயிரிச்சிதைவுக்கு உள்ளாகக்கூடியதாகக் கருதப்படும் இதை நீரால் கழுவக்கூடிய ஒரு கொழுப்பு நீக்கியாகப் பயன்படுத்தலாம். ஒயின், கோழி இறைச்சி மற்றும் பல்வேறு பழங்கள் உட்பட பலவிதமான உணவுகளில் இயற்கையாகவே எத்தில் லாக்டேட்டு குறைந்த அளவில் காணப்படுகிறது. எத்தில் லாக்டேட்டு நீரிய நிலையில் இருக்கும்போது, இதன் வாசனை இலேசானதாகவும், வெண்ணெய் மற்றும் பாலேடு போன்றதாகவும், பழம் மற்றும் தேங்காயின் குறிப்புகளுடனும் இருக்கும்.

தயாரிப்பு
எத்தில் லாக்டேட் உயிரியல் மூலங்களிலிருந்து உற்பத்தி செய்யப்படுகிறது. மேலும் லாக்டிக் அமிலத்தின் மூலமாக இருக்கும் உயிரினத்தைப் பொறுத்து, அது லீவோ (எசு) வடிவமாகவோ அல்லது டெக்சுட்ரோ (ஆர்) வடிவமாகவோ இருக்கலாம். உயிரியல் மூலங்களிலிருந்து பெறப்படும் பெரும்பாலான எத்தில் லாக்டேட்டு, எத்தில் (−)-L-லாக்டேட்டு (எத்தில் (S)-லாக்டேட்டு) ஆகும். எத்தில் லாக்டேட்டு பெட்ரோலிய வேதிப்பொருட்களிலிருந்தும் தொழில்துறை ரீதியாக உற்பத்தி செய்யப்படுகிறது. மேலும் இந்த எத்தில் லாக்டேட்டு லீவோ மற்றும் டெக்சுட்ரோ வடிவங்களின் கண்ணாடி பிம்பக் கலவையைக் கொண்டுள்ளது.

பயன்பாடுகள்
இரண்டு ஆடி எதிர் உருக்களும் இயற்கையில் காணப்படுவதாலும், எத்தில் லாக்டேட்டு எளிதில் மக்கும் தன்மை கொண்டிருப்பதாலும், இச்சேர்மம் ஒரு பசுமை கரைப்பான் என்று கருதப்படுகிறது. எத்தில் லாக்டேட்டும் இதன் நீர்க்கரைசல்களும் கரிமத் தொகுப்பு வினைகளுக்கான நிலையான ஊடகங்களாகப் பயன்படுத்தப்படுகின்றன. ஒப்பீட்டளவில் குறைந்த நச்சுத்தன்மை காரணமாக, எத்தில் லாக்டேட்டு பொதுவாக மருந்துத் தயாரிப்புகள், உணவு சேர்க்கைகள் U.S. Food and Drug Administration, Center for Food Safety and Applied Nutrition  மற்றும் நறுமணப் பொருட்களில் பயன்படுத்தப்படுகிறது. எத்தில் லாக்டேட்டு நைட்ரோசெல்லுலோசு, செல்லுலோசு அசிடேட்டு மற்றும் செல்லுலோசு ஈதர்களுக்கான கரைப்பானாகவும் பயன்படுத்தப்படுகிறது."Industrial Solvents Handbook" by Ernest W. Flick. 5th Edition. William Andrew Inc., 1998. , 

மேற்கோள்கள்

மேலும் படிக்க


பகுப்பு:எசுத்தர் கரைப்பான்கள்
பகுப்பு:எத்தில் எசுத்தர்கள்
பகுப்பு:இனிப்பு மணம் கொண்ட இரசாயனங்கள்
பகுப்பு:லாக்டேட்டு எசுத்தர்கள்